Jeg afventer en pakke sendt fra Kina og har kunnet følge den hele vejen, omend en smule kryptisk via det kinesiske sporingssystem. Jeg har ventet på pakken i over 14 dage nu.

Lørdag 07/06 forsøgte I så at levere pakken til mig, men da jeg ikke var hjemme måtte I nøjes med at lægge en seddel i min postkasse om, at jeg kan afhente pakken tirsdag 10/06 (da mandag jo var 2. pinsedag). Dette er jo rigtig god service og det værdsætter jeg 100%.

Nu er jeg lige kommet hjem efter at have været på "posthuset" (Roskilde Postbutik i Kvickly), hvor kvinden/pigen i postbutikken ikke kunne finde min pakke. Efter adskillige gange at have spurgt om adressen var den rigtige, fik hun hjælp af en ellers telefontalende kollega, der til trods for voksende kø valgte at snakke lidt mere i telefon. De fandt så i fællesskab ud af, at pakken ikke er blevet scannet efter at have været forgæves forsøgt leveret hos mig, og de kan ikke finde den i butikken.
Kvinden/pigen tog herefter en fotokopi af min pakkeseddel og bad mig skrive mit telefonnummer ned, så de kan kontakte mig, når/hvis de finder pakken.

De har sådan set bare gjort deres job, og det er fint nok. De kan ikke trylle og det respekterer jeg fuldt ud. Men et eller andet sted er der gået noget galt, for ellers burde min pakke jo være til stede, som der jo står på pakkesedlen. Det er d. 10/06 idag, så det er ikke fordi jeg var for tidlig på den.

Nåh jeg fattede mod, selvom jeg var lettere irriteret over min forgæves tur, og drog hjemad, imens jeg ringede ind til Jer med den forhåbning, at jeres kundeservice måske kunne se lidt mere eller give lidt mere information. Jeg fik så at vide, at der var meget ventetid og den hurtigste måde at få kontakt med jeres kundeservice var via chat. Da jeg kom hjem, skyndte jeg mig at åbne min pc og starte en chat session med jer. Den ellers venlige agent, Christoffer, sagde at han kan se min pakke er på Roskilde Posthus (her må han mene Roskilde Postbutik i Kvickly). - Dette kan jeg ikke forstå, for søger man på forsendelsen via track and trace, så står der at pakken er forgæves forsøgt leveret, som det sidste, og herefter ingen scanninger. Christoffer svarede, at I har problemer med jeres T&T i øjeblikket. Intet nyt fra vestfronten - hvornår er det ikke et standard svar?
Christoffer sagde nu at han kunne eftersøge min pakke, og jeg vil blive kontaktet senest om 2 hverdage. Dette takkede jeg selvfølgelig ja til, vel vidende at erfaring taler for, at kunden ikke kontaktes før 3 uger senere, men lader alligevel tvivlen komme jer til gode.

Alt i alt synes jeg postmedarbejderen i Roskilde Postbutik i Kvickly gjorde hvad hun kunne.
Jeres telefonsystem kunne godt komme med et estimat af hvor mange der er i kø, så man bedre kan bedømme/vurdere om man vil vente eller tumle rundt efter en computer så man kan åbne en chat, hvor man i øvrigt alligevel kommer til at vente 10-20 min. på en agent.
Jeres agent virkede ligeglad og ikke imødekommende. Det kan godt være agenterne møder mange kunder hver dag, men for pokker hvor bliver de nødt til at blive ved at være professionelle og yde service. Et svar som "vi har problemer med track and trace" er alt for standard, og høres for tit.
Få det nu fixet Post Danmark.

2 stjerner fås for medarbejderen i postbutikken og sedlen i postkassen.